ועדת הכלכלה, כנסת 18, פרוטוקול מספר 598, 2011-07-26 12:30

נחמן שי: אני פותח את ישיבת ועדת הכלכלה כשהנושא על סדר היום הוא הנסיבות שהובילו להתפטרותו של ראש מינהל מקרקעי ישראל.

נחמן שי: זו הצעה לדיון מהיר של שני חברי כנסת, של חברת הכנסת שלי יחימוביץ ושלי.

נחמן שי: אני רוצה לציין בפתיחת הישיבה שבעצם איש לא בא לכאן מטעמו של שר השיכון והבינוי כדי להסביר מה היו הנסיבות שהובילו להתפוטרותו של מנהל המינהל, של ראש המינהל.

נחמן שי: אני בכוונה מחבר את ההתפטרות עם הפיטורין, בעיניי לא היתה פה התפטרות מרצון, היה פה מעשה של פיטורין, שהובילו את האיש למקום שבו הוא כבר לא יכול היה אלא להתפטר כדי להגן על מעט מכבודו.

נחמן שי: השיטות האלה, כבר שכחנו איך עושים את זה, הכל ידוע והכל מוכר, אין ספק שלא יצרו, לא העניקו לו את הדרך, אני אדבר על זה מיד, אבל אני רוצה לדבר קודם כל על הפגם "הפורמלי", ואני מקווה שאת גם תצטרפי אליי, חברת הכנסת יחימוביץ.

נחמן שי: העובדה שמילא שר השיכון והבינוי כרגע עסוק כל כך בביטול החסמים והסרת המכשולים וכולי ויש מסיבת עיתונאים היסטורית---

שלי יחימוביץ': וחלוקת דירות לכל, בחינם.

שלי יחימוביץ': עוד שעה מחלקים.

נחמן שי: ב-12 בכיכר ציון בירושלים.

נחמן שי: אבל לפחות יכול היה לטרוח ולשלוח לכאן איזה שהוא נציג ממשרדו.

נחמן שי: אנחנו בדקנו בנוהל, נכון שאי אפשר לחייב שר להופיע, אבל הוא צריך להופיע באופן מזומן ותדיר לפני הוועדה, ולדווח לה על כל המתרחש.

נחמן שי: גם זה, מסתבר, לא קרה כבר הרבה זמן.

לאה ורון: אני מבקשת להביא לידיעת הוועדה שאתמול שוחחתי ארוכות עם מנהלת לשכת השר וביקשתי שהשר יכבד את הוועדה בנוכחותו, או יפנה מישהו מאנשיו, והבוקר שוחחתי באופן אישי עם השר וביקשתי אותו שהוא יגיע לוועדה.

לאה ורון: הוא מסר לי שבשל מסיבת העיתונאים בנושא הדירות הוא ישלח את עוזרו או את יועצו לישיבת הוועדה.

נחמן שי: אני איכשהו לא מופתע גם מהדבר הזה, כי היה ברור לי שלא השר ולא אף אחד יופיע בסופו של דבר, מפני שאין להם מה להגיד והם היו רוצים להתחמק מהדיון הזה, אבל מה לעשות שבינתיים הם לא מכתיבים את סדר היום לכנסת.

נחמן שי: אז היחידים שהגיעו לכאן, כמשקיפים, הם נציגי ועד העובדים של המינהל, אם הם ירצו---

לאה ורון: היה גם יישום הרפורמה במינהל מקרקעי ישראל.

נחמן שי: אני אדבר על זה תיכף, אולי נשמע מהם, אבל אני מניח שלעניין הזה הם ירצו, אבל כמובן אם תרצו, תוכלו לדבר ולהציג את עמדתכם בסוגיה הזאת.

נחמן שי: מאחר שאני היושב ראש, אני אבקש מחברת הכנסת יחימוביץ להתחיל ראשונה ואז אני אמשיך ואציג את הסיבות שהביאו אותי לבקש את הדיון הזה.

שלי יחימוביץ': חבר הכנסת נחמן שי, תודה.

שלי יחימוביץ': קודם כל אני חייבת להגיד שיש לי ניסיון מצטבר של עבודה מול ירון ביבי, לא היינו באותו צד של המתרס במהלך הדיונים המאוד ממושכים על הפרטת קרקעות המדינה ועל הרפורמה במינהל מקרקעי ישראל.

שלי יחימוביץ': כיוון שהוא סיביל סרבנט בכל רמ"ח איבריו הוא הוביל מאוד בנאמנות, לצערי, את התכנית של הפרטת קרקעות המדינה ואת הרפורמה במינהל מקרקעי ישראל, אבל דווקא מהפוזיציה הזאת, שבה היינו בני פלוגתה, אני יכולה להעיד שמדובר בפקיד בכיר מיומן בצורה בלתי רגילה, מקצוען, ישר דרך, מסור לתפקידו, מסור לציבור, לויאלי לממונים עליו, ולכן אני לא יכולה שלא להגיע למסקנה שיכול להיות שכישוריו היו רבים מדי לתפקיד והנאמנות שלו לדרך מסוימת ולשירות הציבור, גם אם אני לא רואה איתו את הדברים עין בעין באופן שבו הוא רואה את השירות לציבור, הם אלה שהיו בעוכריו.

שלי יחימוביץ': אני רוצה לציין, שוב, בהקשר של הפרטת הקרקעות, שלמרות שהוא הוביל את הרפורמה הזאת במלוא הכוח, הוא גם מנע וחסם תופעות בלתי אפשריות.

שלי יחימוביץ': למשל בצוות מאה הימים, שמינה בשעתו ראש הממשלה בנימין נתניהו, היה סעיף שראה את הפרטת הקרקעות ממש כמערב פרוע.

שלי יחימוביץ': אני לא מצטטת במדויק, אבל היה סעיף בתכנית מאה הימים שאמר; יסתובב לו אדם בארץ, יראה קרקע פנויה, יפנה למינהל מקרקעי ישראל ויבקש, ואם המינהל לא יוציא מכרז תוך שבועיים, יוכל האדם לתבוע חזקה על הקרקע.

שלי יחימוביץ': משהו הזוי לחלוטין, גרסה מעודכנת של קום והתהלך בארץ וקח, חמוס לך מה שמתחשק לך.

נחמן שי: כמו בתקופה הטורקית, שאתה מקים גג ואז הבית---

שלי יחימוביץ': כן, זה היה בתכנית מאה הימים.

שלי יחימוביץ': וברור שאת הדברים המטורללים האלה, סליחה על הביטוי, אבל אין ביטוי אחר, ירון ביבי וכל אנשי מינהל מקרקעי ישראל, המיומנים והטובים, שדי קצה נפשי בהשמצות החוזרות ונשנות של האנשים האלה, שמחזיקים בידם ידע ארגוני עצום, עובדים נורא קשה בתנאים בלתי אפשריים, גם בכמות העבודה שרובצת על ראשם, היא בכלל לא תתואר, אז את הדברים האלה חסם ירון ביבי.

שלי יחימוביץ': עכשיו יש איזה תחושה שברגע, ואני חושבת שלא מקרית העובדה שברגע שהושג ההסכם עם ועד העובדים ויצא לדרך, חשו גם ראש הממשלה וגם שר השיכון חופשיים לעשות בצעצוע הזה, לכאורה, אני אומרת צעצוע בכאב, כיוון שמדובר בקרקע הלאום, לעשות בדבר הזה כרצונם, ויכול להיות שירון ביבי הפריע להם בגלל המחויבות שלו לערכי הארגון, לאתוס שלו.

שלי יחימוביץ': אני חושבת שיש כאן צעד מאוד מסוכן, שבו השר, מיניסטר, לא מבין את תפקידו, הוא לא מבין שתפקידו להתוות מדיניות, תפקידו וזכותו וחובתו, אבל אין לו שום זכות להתערב בהליכים לגופה של עסקה, כי אז אנחנו כבר גולשים לתחום שהוא אפור ועלול אפילו, במקרים מסוימים, להפוך להיות שחור.

שלי יחימוביץ': מי שהיה בתחום הזה והגיע לתחום השחור שלו, הוא מי שהיה ראש הממשלה אהוד אולמרט, שהתעקש להתערב במכרזים מסוימים, ולא הסתפק בהתוויית מדיניות, ועל כך הוא גם נחקר בכמה חקירות.

שלי יחימוביץ': לכן הפיטורין האלה מאוד מדאיגים אותי.

שלי יחימוביץ': אני חושבת שהכוונה היתה להיפטר משומר הסף, פשוט מאוד, ולאפשר לראש הממשלה ולשר השיכון לעשות במינהל מקרקעי ישראל ובמקרקעי ישראל כרצונם.

שלי יחימוביץ': אני חושבת שזה תמרור אדום, תמרור אזהרה מאוד מאוד מסוכן.

שלי יחימוביץ': אני מצטערת על כך שירון ביבי לא נאבק על התפקיד ולא עתר אפילו לבג"צ נגד ההדחה הצפויה שלו וויתר, הוא לא רצה לריב.

שלי יחימוביץ': אני יכולה להבין אותו ברמה האישית, אני מצטערת על כך ברמה המבנית מאוד מאוד, אני חושבת שכולנו נצא נפסדים מכך והמינימום שאנחנו יכולים לעשות כאן הוא להתריע על אי תקינות המהלך הזה והסכנה שהוא מייצר.

נחמן שי: תודה רבה.

נחמן שי: אני אמשיך ואוסיף את הדברים הבאים; אני חושב שיש לנו מקרה קלאסי שהביבי עשה את שלו והביבי יכול ללכת.

שלי יחימוביץ': ירון ביבי.

נחמן שי: שניהם, בהזדמנות, אבל במקרה הזה אני מדבר על ירון ביבי.

נחמן שי: ירון ביבי ניהל עבור הממשלה הזאת את המשא ומתן עם העובדים במשך שנתיים, כי הוועדה הזאת כפתה את זה על הממשלה, שלא תהיה רפורמה בלי שיהיה משא ומתן עם העובדים.

נחמן שי: זה אמנם לקח זמן, אבל עובדים זה הנכס הכי חשוב לארגון ואני שמח שזה הסתיים ואנחנו יודעים שזה הסתיים והגיעו להסדר איתם, ובמקביל הוא הכשיר את הקרקע גם לעניין של ההפרטה ברפורמה.

נחמן שי: היה לי ברור, אגב, מלכתחילה, שכשהוא יסיים את זה, הם ישלחו אותו הביתה, שלי.

נחמן שי: אני אומר לך את זה.

נחמן שי: הסתכלתי עליו נכנס לישיבות ואמרתי, או שהוא כן יודע או שהוא לא יודע, אבל היה ברור לי שהוא פשוט עושה את העבודה השחורה, שהיא קשה מאוד, הוא עוסק בזה, וברגע שהוא יסיים, אז...

נחמן שי: כבר ראיתי עובדי מדינה בכירים---

שלי יחימוביץ': תגיד לי, אם ניחנת בכוח נבואה כזה, אולי גם תרתום אותו לשירותי ותנבא בשבילי כמה---

נחמן שי: מה תהיינה התוצאות?

נחמן שי: אני מוכן לדבר איתך, אני חושב שאת יכולה להיות אופטימית בימים האלה.

נחמן שי: תשמרי את מצב הרוח הלאומי הזה עוד...

נחמן שי: זה ספטמבר?

נחמן שי: זה רחוק, אבל אם ההתלהבות הזאת תימשך, מצבך טוב.

נחמן שי: את יודעת את זה היטב.

נחמן שי: זה קשה, אנחנו צריכים למשוך את זה בשבילך עד ספטמבר.

נחמן שי: בכל מקרה, הנקודה המרכזית היא שאני קיבלתי לידיי, לא צריך לעשות מאמץ מיוחד, את הדוח על הפעילות של המינהל בתקופה של ינואר-יוני, המינהל מפרסם את זה באתר שלו.

נחמן שי: וראה זה פלא, מסתבר שעובדי המינהל בתקופה הזאת, חוץ מאשר לנהל משא ומתן על עתידם, עבדו, ויש פה שורה מאוד מרשימה של הישגים בנושא של מכרזים לקרקע לבניית יחידות דיור, עסקאות מאושרות, אני לא אקרא את כל הפירוט, אבל אנחנו יכולים לצרף, הרחבות בקיבוצים ומושבים, היצע המכרזים שפורסמו, עסקאות בפטור ממכרז וכולי.

נחמן שי: כל העמודים הם יותר גבוהים מאשר היו קודם.

נחמן שי: זאת אומרת שהמסר שראש הממשלה ושר השיכון הובילו קיבל את הביטוי.

נחמן שי: זאת אומרת האיש עשה את עבודתו בתקופה הזאת, עשה אותה.

נחמן שי: יכול להיות שיש דברים שהם גדולים עליו, שהוא לא יכול היה לעשות אותם בגלל שאו שהם נוגעים לחוק, או שהם נוגעים לטוהר המידות, או שזה לא בדיוק מסתדר עם חבר מביא חבר, היו גם פרסומים על זה לאחרונה בעיתון.

נחמן שי: יכול מאוד להיות.

נחמן שי: אבל אם אנחנו בודקים את המכלול של פעילות המינהל בחצי השנה האחרונה, אני לא מדבר על כל התקופות, כי יש פה תקופה ארוכה של סיכומים, אבל אם אני מדבר על התקופה של החצי שנה האחרונה, אנחנו רואים שכל העמודות יותר גבוהות מאשר היו קודם.

נחמן שי: זה קשה לי להגיד את זה, כי הקרדיט אולי יילך לכמה גורמים אחרים, אבל אנחנו מדברים עכשיו בראש המינהל, בעובדי המינהל, והתפוקה שלהם עלתה.

נחמן שי: ואני בטוח שזה לא קל להם.

נחמן שי: חבר הכנסת שאמה, אני מעביר אליך את הניהול.

נחמן שי: חברת הכנסת יחימוביץ דיברה ואני התחלתי לדבר.

נחמן שי: חילופי יו"ר – היו"ר כרמל שאמה

כרמל שאמה-הכהן: אתם מברכים על הפיטורין?

שלי יחימוביץ': אנחנו מוחים, אומרים שזה פיטורי שומר הסף.

כרמל שאמה-הכהן: אבל בסופו של דבר זו התפטרות.

שלי יחימוביץ': זו לא התפטרות, דחקו אותו להתפטר.

שלי יחימוביץ': אני אחסוך מהוועדה את הנאום החוזר שלי, למרות שאין לי בעיה.

שלי יחימוביץ': כיוון שכל ערב אני מופיעה ואומרת אותם דברים---

כרמל שאמה-הכהן: הדיון הזה היה יעיל אם היה המגיע המתפטר/מפוטר, כל אחד לפי זווית הראייה שלו, ואם היה מגיע גם שר השיכון, שהוא דמות ראשית בעניין.

כרמל שאמה-הכהן: אבל, בלי כוונה רעה, המועד של הדיון הצטלב עם מסיבת העיתונאים שמבחינתו היא כמובן בסדר עדיפות עליון.

כרמל שאמה-הכהן: איך אנחנו מתקדמים?

כרמל שאמה-הכהן: זה הרי לא שיח בינינו.

שלי יחימוביץ': ממש בשתי מלים.

שלי יחימוביץ': אני סיכמתי את פועלו של ירון ביבי ואמרתי שלמרות שהיינו בני פלוגתה בהפרטת הקרקעות, ואתה יודע את זה, היית, התרשמתי שהוא פקיד בכיר חרוץ, מחויב, נאמן, לויאלי, מוכשר מאוד, מחזיק הרבה בקיאות בידיו וגרסתי שפיטוריו הם פיטורי שומר הסף והבעתי חשש מכאוס שיתרחש במינהל.

כרמל שאמה-הכהן: ירון ביבי הביע את זה באיזה שהיא צורה?

כרמל שאמה-הכהן: שהוא פוטר בשל היותו שומר סף?

שלי יחימוביץ': הוא לא רצה ללכת הביתה, הוא לא הלך מרצונו.

שלי יחימוביץ': אין תזה כזאת, היא לא קיימת.

כרמל שאמה-הכהן: יש הבדל בין שהרקע הוא היותו שומר סף לבין רקע שנניח רוצים להביא מישהו עם תפיסה אחרת, רוצים להביא מישהו רענן.

כרמל שאמה-הכהן: לא יודע, אני לא---

שלי יחימוביץ': לא, אני לא אומרת את זה מפיו, אני אומרת את זה מפי.

שלי יחימוביץ': לא שמעתי ממנו דבר כזה.

שלי יחימוביץ': אני אומרת שזה מעלה חשש של פיטורי שומר הסף, זה מעלה חשש של חוסר הבנה של הדרג המיניסטריאלי מה תפקידו, תפקידו להתוות מדיניות, אבל אל לו להתערב בעסקאות ספציפיות.

שלי יחימוביץ': אני חוששת שזה המצב ושברגע שראש הארגון, שהוא פקיד מדינה, מוצא את דרכו החוצה אחרי שאף אחד לא מטיל ספק ביכולות המקצועיות שלו ובלויאליות שלו לארגון ולציבור, אני חושבת שזה מעורר הרבה סימני שאלה.

כרמל שאמה-הכהן: יש פה רק רכיב אחד נוסף שלא קשור לכישורים ולביצועים, שבאמת על כך אין מחלוקת, שהאיש איש מקצוע מהמעלה הראשונה; ברגע שנשבר המכניזם של עבודה משותפת, של אמון, איך שלא תקרא לזה, בין שר---

נחמן שי: אני עוד לא דיברתי, אבל אתה מדבר באופן כללי ששר לא יכול לעבוד עם פקיד---

שלי יחימוביץ': חבר הכנסת שי, אתה קראת באריכות רבה את כל ביצועי המינהל עד עכשיו.

נחמן שי: ביצועי המינהל, כן, אבל אני עכשיו---

כרמל שאמה-הכהן: בטח בתקופה כזו רגישה בשוק הדיור, הרפורמה במינהל.

כרמל שאמה-הכהן: מצד אחד אתה אומר, אתה לא יכול להחליף את זה שעומד ברשות, שהוביל את כל הרפורמה, יידע ליישם אותה בצורה הכי טובה, מצד שני אתה אומר, שר רוצה להוביל את הרפורמה ואת שאר המהפכות שהוא עושה היום---

שלי יחימוביץ': אבל בעיקר אתה לא מבין למה.

כרמל שאמה-הכהן: אף אחד לא נותן הסבר למה לשני הכיוונים, זו הבעיה בסיפור הזה.

כרמל שאמה-הכהן: אני דיברתי עם ירון, הוא לא אמר לי---

נחמן שי: אני אגיד לך, יש כלל שאתה לא מחליף סוסים בעלייה.

נחמן שי: עכשיו מינהל מקרקעי ישראל הוא הסוס שצריך לסחוב את העגלה בעלייה, אין אחר, לא המציאו.

נחמן שי: גם כשאתמול ראש הממשלה הכריז את הדבר הכי אבסורדי, באמת, קרטל ממשלתי, זאת אומרת הממשלה כובלת את הרגליים של עצמה, שאני עוד לא שמעתי את הביטוי הזה, 'קרטל ממשלתי'---

שלי יחימוביץ': כן, זה היה מזעזע לשמוע את זה.

כרמל שאמה-הכהן: הוא התכוון למונופול לממשלה.

שלי יחימוביץ': קרטל ממשלתי, כאילו המדינה זה תאגיד.

כרמל שאמה-הכהן: מונופול.

נחמן שי: לא, יש ביטוי בשפה שאתה אומר משהו שהוא הפוך מה... אוקסימורון.

נחמן שי: מה זה קרטל ממשלתי?

נחמן שי: אתה הממשלה.

נחמן שי: נוח להגיד על כל דבר קרטל, זה שלך.

שלי יחימוביץ': לא, זה תפיסת המדינה בעיניים עסקיות.

נחמן שי: יכול להיות, נכון.

שלי יחימוביץ': כאילו קרקע הלאום היא לא משאב לאומי, אלא מטבע עובר לסוחר.

נחמן שי: אני אומר לך עכשיו, לקחת עכשיו, לשים אדם חדש, הם כרגע הולכים למנות כנראה מישהו מתוך המינהל כמנהל זמני, שזה גם סוג של תלות שתהיה עכשיו של העובד בבוס שלו, כי לא תהיה לו עצמאות וזה אחד הדברים הכי חשובים---

שלי יחימוביץ': כן, זמניות זו שיטה מצוינת.

נחמן שי: ראינו את זה ברשות השידור לאחרונה ובעוד גופים.

נחמן שי: אתה מחזיק מישהו זמני, אז זה כבר לחדור לתוך הארגון ולנסות להשפיע על תהליכי קבלת ההחלטות.

נחמן שי: אבל זו טעות, בגלל שהוא היה עובד מסור ונאמן.

נחמן שי: תשמע מה שאני אומר לך, חבר הכנסת שאמה, הוא היה עובד מסור ונאמן, הוא לא היה הבעיה.

נחמן שי: נכון שזורקים לפעמים אנשים לכלבים כדי להוכיח שמשהו מתבצע, אבל זה לא הוא, ואני קראתי קודם, יש את הדוח על פעילות מינהל מקרקעי ישראל לינואר עד יוני, זה מסמך רשמי, מופיע באתר של המינהל, לא צריך הדלפות בשביל זה, תקרא פה, תסתכל על כל העמודות של חצי השנה האחרונה ואתה תראה שהאנשים האלה עבדו.

כרמל שאמה-הכהן: אין ויכוח, הם גם קיבלו מחמאות עכשיו, גם משר השיכון וגם מראש הממשלה.

נחמן שי: אז אני אומר ככה; העובדים מקבלים מחמאות, אבל לוקחים את הבוס וזורקים אותו.

נחמן שי: אני באמת לא מצליח להבין, אלא אם היה שם משהו על רקע אישי, שגם זה לפעמים קורה.

כרמל שאמה-הכהן: אבל הבעיה שכביכול, לכאורה, לגישתכם, הנאנס לא מתלונן.

שלי יחימוביץ': בסדר, אנחנו מתלוננים בשמו.

שלי יחימוביץ': הוא סיביל סרבנט, הוא לא בנוי נפשית ככה.

נחמן שי: בלי תלונה אין חקירה, אתה ושטראוס כאהן.

נחמן שי: לצערי, לא נותנים הגנה לעובדים ברמה הזאת.

נחמן שי: לאחרונה היה ויכוח עם מנהל רשות הגנים הלאומיים, בסוף עשו לו ג'סטה, נתנו לו עוד חודשיים-שלושה.

נחמן שי: ישנה בעיה עם ראש רשות החירום הלאומית, גם כן, דוחקים אותו החוצה.

נחמן שי: זו שיטה כזאת, אומרים, 'שמע, בוא נחפש את האיש הכי בכיר במערכת, נזרוק אותו ונראה מה יקרה הלאה'.

נחמן שי: אני אומר שזו טעות, זו טעות.

נחמן שי: האינטרס של כולנו בסוף הוא, אחרי שאנחנו נגיד את כל הדברים הרעים היום, שיבנו יותר ושהמצוקה הזאת תיפסק.

נחמן שי: היא לא מצוקה של אף אחד באופן---

כרמל שאמה-הכהן: מסכים איתך.

נחמן שי: כן, יש לנו עניין שזה יזוז קדימה.

כרמל שאמה-הכהן: אין ניגוד עניינים?

כרמל שאמה-הכהן: אם יצליחו כל הצעדים?

נחמן שי: עזוב, אני רוצה שאנשים בארץ הזאת יהיו מאושרים.

נחמן שי: אני לא מדבר על ההצבעה שלהם בעוד שנתיים.

כרמל שאמה-הכהן: במקרה שלך אני באמת לא חושב.

שלי יחימוביץ': זה שאתה אומר 'במקרה שלך', זה אומר שבמקרה שלי---

כרמל שאמה-הכהן: לא, לא.

נחמן שי: אני ראיתי את התמונות של האנשים שהפגינו פה לפני הכנסת, הלב שלי נשבר.

נחמן שי: אני אומר לך את זה.

נחמן שי: הם לא באים משום---

כרמל שאמה-הכהן: אתה באמת אדם טוב.

נחמן שי: כן, אני באמת חושב כך.

נחמן שי: תראה, אנחנו נמצא על מה להפיל אתכם, תאמין לי.

נחמן שי: אם אתה שואל אותי, אנחנו מנהלים פה שיחה קצת אחרת, יש פה ישראלים טובים בחדר הזה, אני פוחד שהאנשים הצעירים האלה יאבדו את האמון במדינה.

נחמן שי: ממילא הם איבדו את האמון בפוליטיקאים, הם יאבדו את האמון במדינה, הם לא יראו במדינה את העתיד שלהם.

נחמן שי: כרמל, אתה גם שותף לזה, זה הפחד.

נחמן שי: אתה הלכת לראש הממשלה בשביל להזעיק אותו בלילה שיזוז במקומו, אתה סירבת להביא את חוק הווד"לים כמו שהוא כדי לעשות בו שינויים, לא כי אתה נגדו, כי אתה מבין, אתה גם יותר קרוב אליהם בגיל, אתה מבין שיש פה מצוקה אמיתית.

נחמן שי: אז אני אומר, אם יש מצוקה כזאת, והמינהל מתפקד, הם הסכימו לרדת מ-700 ל---

כרמל שאמה-הכהן: אולי אני אתן לנציג השר שהגיע, זה אולי יעשיר את הדיון.

נחמן שי: אוקי, אם הגיע נציג, נשמע אותו.

שלי יחימוביץ': אבל הוא לא שמע אותנו.

שלי יחימוביץ': למה לא באת בזמן?

כרמל שאמה-הכהן: הוא עבד, ראיתי שהוא עבד.

שלי יחימוביץ': היית במסיבת העיתונאים?

בני דריפוס: בין היתר, כן.

נחמן שי: היו גם עיתונאים שם, או רק עובדי מדינה ברמות שונות?

נחמן שי: הא?

כרמל שאמה-הכהן: יש טענה, האם היה נכון ברגע הכי קריטי של מינהל מקרקעי ישראל, שצריך להיות ב-100% תפוקה בתחילת יישום הרפורמה, כל הדברים שאתה מכיר, אני לא צריך ללמד אותך, להעביר את ראש המינהל?

כרמל שאמה-הכהן: מה עמדת המשרד?

כרמל שאמה-הכהן: זה מה שמטריד את שני החברים שיזמו את הדיון, מה היה הצורך הדחוף והבלתי נדחה להזיז את ראש רשות מקרקעי ישראל מתפקידו?

בני דריפוס: כנציג השר, אני יכול להגיד שלושה דברים.

בני דריפוס: קודם כל, באמת, מר ירון ביבי, בזכותו עברה רפורמה משמעותית.

בני דריפוס: הרפורמה אמנם התעכבה לא מעט עד שהגיעו להבנות בעניין ההסכם הקיבוצי, הבנות שירון עמל עליהן באמת במרב זמנו, ובתקופה כזו ובמקביל הוגבר קצב השיווקים במינהל.

בני דריפוס: אני רוצה גם להזכיר שבסופו של יום מי שהחליט לעזוב זה ירון.

בני דריפוס: במערכת היחסים שבין השר אטיאס למר ירון ביבי, כידוע היחסים בין שר למנהל כללי מושתתים על יחסי---

נחמן שי: הוא לא מנהל כללי.

נחמן שי: הוא כפיף לו אבל הוא לא מנהל כללי.

נחמן שי: מנהל כללי זה יחסי אמון מוחלטים.

בני דריפוס: לא, ההבחנה ברורה מבחינה חוקית, אני לא התכוונתי לרובד המשפטי, התכוונתי לרובד המעשי של חיי המעשה, של העבודה המשותפת.

בני דריפוס: אנחנו לא מדברים עכשיו על הפרוצדורה, איך מתמנה מנהל מינהל ואיך מפוטר, כי גם לא היינו בפרוצדורה הזאת, כי ירון, משיקוליו הוא, ואני מניח שזה בעקבות חילוקי דעות שלו לגבי מהלכים עם השר, החליט שהוא במסגרת הזאת, במערכת היחסים הזאת, לא מעוניין להמשיך.

בני דריפוס: הוא אף כתב את זה במכתב שלו.

בני דריפוס: ואני יכול להגיד לכם שירון, גם כשהוא ראה שהרפורמה מתמהמהת---

שלי יחימוביץ': לא, סליחה, אני לא מוכנה שתדבר בשם ירון.

שלי יחימוביץ': יש גבול.

בני דריפוס: לא, אני מדבר בשם השר.

שלי יחימוביץ': לא, אתה עכשיו דיברת מפיו של ירון לכאורה.

שלי יחימוביץ': אתה יכול לדבר מפי השר, זה בסדר, אבל לא מפי ירון.

בני דריפוס: לא התכוונתי להגיד, אני אומר שירון, לא עכשיו, גם בתקופה שהרפורמה התמהמהה, ושהיו לו חילוקי דעות עם השר, ולא רק עם השר, לגבי איך שהממשלה צריכה לתפקד, הוא לא פעם הביע אולטימטומים ואמר שהוא לא קשור, לא מחובר בעטינים לתפקיד, ו---

שלי יחימוביץ': רגע, אני רוצה להבין משהו.

שלי יחימוביץ': קודם כל, על מה היו המחלוקות?

שלי יחימוביץ': אם אתה יכול לשתף אותנו.

שלי יחימוביץ': איזה מחלוקות?

בני דריפוס: מחלוקות בין השר לירון בעניינים מקצועיים ובמגוון רחב של נושאים.

שלי יחימוביץ': איזה סוג מחלוקות?

שלי יחימוביץ': אתה מספר לנו לכאורה עדות, שהיית עד למחלוקות שונות ומשונות שבמהלך המחלוקות, כשירון חלק על המדיניות של השר ולהיפך כנראה, הוא הבהיר שהוא לא מחובר בעטינים לתפקיד, אני לא מבינה בכלל את הביטוי הזה.

שלי יחימוביץ': הוא אמר את זה?

שלי יחימוביץ': 'אני לא מחובר בעטינים---

בני דריפוס: אני אסביר.

בני דריפוס: זה לא הביטוי של ירון, זה ביטוי שלי.

שלי יחימוביץ': אוקי.

שלי יחימוביץ': על איזה מחלוקות אנחנו מדברים?

שלי יחימוביץ': האם מדובר באמת במחלוקות, כפי שפורסם, של ניסיונות של השר להתערב בעסקאות ספציפיות?

שלי יחימוביץ': כך פורסם, אין לזה אישוש.

בני דריפוס: כן, גם שמי השתרבב שם.

כרמל שאמה-הכהן: את זה לא ידענו.

שלי יחימוביץ': עכשיו זה בפרוטוקול, לנו לא היה מושג.

בני דריפוס: אז עכשיו גם יותר קל לי וגם בשמי, אז קל לי להגיד.

שלי יחימוביץ': למה אתה מתכוון?

שלי יחימוביץ': תסביר לנו, מה זה מחלוקות, מה זאת אומרת מחלוקות?

בני דריפוס: מחלוקות זה שלשר יש מדיניות ברורה לקידום פרויקטים של תכנון, קידום פרויקטים של שיווק, השר סבר שלמרות הגידול בשיווקים שנעשה במינהל יש פרויקטים רבי ממדים שלא קיבלו את הפוקוס המתאים בעבודת המינהל.

שלי יחימוביץ': כלומר הוא בא עם רשימת פרויקטים ספציפיים ואמר לירון ביבי, 'באלה לא טיפלת, תטפל'.

בני דריפוס: בין היתר.

שלי יחימוביץ': אני חושבת שזה חמור מאוד, מה שאתה אומר.

שלי יחימוביץ': אני חושבת שאנחנו יודעים מה המשמעות של זה ששר ומורה למי שעומד בראש הארגון לטפל בפרויקט אחד ולהעדיף אותו על פני אחר.

שלי יחימוביץ': זה יכול להסתכם במאות מיליונים, אתם יודעים מה המשמעות של עסקאות נדל"ן כאלה, ומה שאתה אומר עכשיו זה שהשר התערב באופן ישיר בעסקאות ספציפיות וביקש מירון ביבי לקדמן.

כרמל שאמה-הכהן: בואו ניקח את פרויקט צומת המוביל שמתעכב, השר לא יכול להתערב?

בני דריפוס: חברת הכנסת יחימוביץ, אני רוצה להסביר.

כרמל שאמה-הכהן: אם הוא לא מכיר את הפונה, אם הפנייה היא פנייה---

שלי יחימוביץ': שאלה מצוינת, בוא נברר אותה.

בני דריפוס: אני לא מדבר בכלל על פניות ציבור.

בני דריפוס: יש פה אי הבנה.

שלי יחימוביץ': גם אני לא מדברת על פניות ציבור.

בני דריפוס: אני רוצה להסביר.

בני דריפוס: אני אתן דוגמה.

בני דריפוס: המדינה והמינהל, כחלק מתפקידו, מחויב לקדם פרויקטים תכנוניים, פיתוחיים וכדומה.

נחמן שי: הוא סירב?

בני דריפוס: לא, הוא לא סירב.

בני דריפוס: הוא ממש לא סירב.

בני דריפוס: אבל הקצב של הטיפול לא היה לשביעות רצונו של השר.

כרמל שאמה-הכהן: זה סוד באיזה פרויקט מדובר?

כרמל שאמה-הכהן: שאני אבין.

כרמל שאמה-הכהן: כי אז נבין את המאפיינים.

בני דריפוס: לא, אני אתן דוגמה.

נחמן שי: אתה מזהה את זה בדוח החצי שנתי, איפה היה פיגור?

שלי יחימוביץ': כי אנחנו רואים פעילות מאוד פורייה, מה הוא לא עשה?

בני דריפוס: אני אתן דוגמה.

בני דריפוס: לשר היה מאוד חשוב לקדם הצעת מחליטים של פינוי שדה דב, לצורך שחרור של 12,000 יחידות דיור.

בני דריפוס: דוגמה.

שלי יחימוביץ': וירון ביבי סירב לה---

בני דריפוס: לא.

שלי יחימוביץ': אבל אתה סיפרת---

בני דריפוס: אני לא אמרתי שסירב, אבל עוד פעם, אני מדגיש, אני רוצה לחזור; ירון עבד, ולזכותו ייאמר, בתקופה מאוד מורכבת ולא פשוטה, תוך כדי ניהול רפורמה.

נחמן שי: נכון, הוא גם ניהל משא ומתן מתיש עם העובדים וגם הוא האיץ את קצב העבודה של המינהל וגם היה---

בני דריפוס: נכון.

בני דריפוס: יחד עם זאת, לשר היתה מדיניות של קידום תכנון ו---

שלי יחימוביץ': בני, אנחנו פשוט עוקבים אחרי מה שאתה אומר.

שלי יחימוביץ': אתה דיברת על מחלוקות שבהן ירון הבהיר שהוא לא מחובר בעטיניו לתפקיד.

שלי יחימוביץ': אחרי זה עברת לעניין שדה דב, ואמרת שלשר זה היה חשוב, אבל לא אמרת שירון ביבי חלק עליו בעניין שדה התעופה.

שלי יחימוביץ': אז ספר לנו על מחלוקת, תן לנו דוגמה למחלוקת, כי זאת כנראה לא היתה מחלוקת, ירון ביבי לא חלק עליו.

בני דריפוס: אז אני רוצה לחזור.

בני דריפוס: מה שאני אמרתי, דיברתי על העבר והיו מחלוקות בין השר לירון.

בני דריפוס: לא, את יודעת מה?

בני דריפוס: לא נקרא לזה מחלוקות, היו דרישות של ירון, שהוא סבר שהשר לדוגמה לא מספיק משקיע, או מיטב מרצו לא מופנה לעניין של הרפורמה במינהל.

נחמן שי: שירון לא עשה מספיק ברפורמה?

בני דריפוס: לא, הפוך, ירון בא בטענות.

בני דריפוס: אתם תופסים ככה מלים ואחר כך זה יוצא---

שלי יחימוביץ': אנחנו מקשיבים.

שלי יחימוביץ': פתחת במשפט מאוד מדהים, היו מחלוקות רבות שבהן ירון הבהיר שהוא לא מחובר בעטינים לתפקיד.

בני דריפוס: לא, אז אני אסביר.

שלי יחימוביץ': זה מה שאמרת, יש פרוטוקול.

בני דריפוס: בסדר, אז אם כך להבהיר.

בני דריפוס: היו מחלוקות בעבר וירון הבהיר לא פעם לשר שזו המדיניות שלו, זו הדרך שלו, כירון, כאיש מקצוע, ואם זה לא מתאים, אז הוא יכול ללכת.

בני דריפוס: זה היה בעבר.

בני דריפוס: כרגע, לאחר שירון חתם על ההסכם.

בני דריפוס: ..

בני דריפוס: הוא לא חתם על ההסכם, אבל הוא באמת היה הדמות הדומיננטית, אפשר להגדיר, להוביל את ההסכם שנמשך לא מעט זמן.

בני דריפוס: מה שאִפשר בעצם להניע את הרפורמה ועד היום אנחנו יודעים שהיא לא גמורה כי צריך עוד לסיים הליכי חקיקה מסוימים.

בני דריפוס: השר ראה לנכון שעכשיו זה הזמן, אוקי, ברפורמה אי אפשר היה לעבוד בתפוקה מלאה, הרפורמה דרשה משאבים, אבל היום לשר היו חילוקים על הקצאת משאבים, על קידום משאבים, על האנרגיות שהמינהל צריך להשקיע בעניינים של תכנון, שיווק וכדומה---

שלי יחימוביץ': בני, סליחה, אני אמרתי שזה חמור מאוד אם השר התערב בפרויקטים ספציפיים וביקש לקדמם.

שלי יחימוביץ': חלק עליי חברי, יושב ראש הוועדה כרמל שאמה, ואמר שלשר יש זכות מיניסטריאלית לקדם פרויקטים מסוימים, כל עוד הוא לא נגוע בניגוד עניינים, ולכן אנחנו ביקשנו---

בני דריפוס: ונתתי דוגמה.

שלי יחימוביץ': איזו דוגמה?

בני דריפוס: דיברתי על שדה דב, אולי לא שמעת.

שלי יחימוביץ': אבל בשדה דב אמרת שזו לא היתה מחלוקת, כי ירון ביבי לא חלק עליו.

בני דריפוס: אבל זו נקודה מצוינת של דוגמה שבה השר מעוניין לקדם ולפתח ולהוביל, והיתה ועדה, אני לא אלאה אותך בפרטים ואפשר להגיד שזה לא רק המינהל, אבל עדיין השר ציפה, לדוגמה במקרה כזה קונקרטי, שהמינהל יעבוד ביתר מרץ.

שלי יחימוביץ': והוא קרא את ירון ביבי לסדר על רקע שדה התעופה?

בני דריפוס: לא יודע.

נחמן שי: אתה אומר שהיו מחלוקות בין השר לבין מנהל המינהל, נכון?

נחמן שי: זה מה שאתה אומר, ולכן הוא הצביע בפניו על הדלת ושלח אותו---

בני דריפוס: לא, אני לא אמרתי את זה, אני אמרתי שבסופו של דבר ירון הוא זה שקיבל את ההחלטה.

נחמן שי: אבל הוא יצר מצב.

נחמן שי: אנחנו יודעים איך אתה יוצר מצב שאדם לא יכול לעבוד יותר.

נחמן שי: אתה יוצר נסיבות בלתי אפשריות---

בני דריפוס: אני לא משוכנע שזה המצב.

בני דריפוס: ממש לא.

בני דריפוס: אני לא רוצה לדבר בשם ירון ולא רוצה לדבר בשם השר, אבל אני ממש לא משוכנע שזה המצב.

נחמן שי: אני אשאל אותך שאלה אחרת.

נחמן שי: האם השר מכיר ביכולותיו ובכישוריו של ירון ביבי בתחום הזה?

נחמן שי: מה דעתו עליו?

נחמן שי: אני אומר את זה מפני שאני חושב שאולי אפשר לנסות למצוא פתרון, לפחות הצהרתי, שירון ביבי יישאר בתוך המערכת.

כרמל שאמה-הכהן: אבל לשאול אותו מה המחשבות של השר.

כרמל שאמה-הכהן: תשאל אותו על עובדות שקרו, על תהליכים שהתרחשו.

שלי יחימוביץ': הוא סיפר אפילו על מחשבות של ירון ביבי, אז הוא לא יכול לספר על המחשבות של---

כרמל שאמה-הכהן: אולי מחשבות שירון ביבי הביע.

נחמן שי: אולי הוא יכול לשמש יועצו של השר לעניין דיור בר השגה, למשל, אם הוא מוכשר.

שלי יחימוביץ': נכון, רעיון מעולה.

שלי יחימוביץ': אתה יודע למה הוא מעולה?

שלי יחימוביץ': כי נתניהו, בהודעה שלו, כשהכריחו את ירון ביבי להתפטר, הוא אמר שהוא רוצה להשתמש בכישורים הטובים של ירון ביבי לעתיד.

נחמן שי: יש לי את הציטוט, אגב.

בני דריפוס: אתם מדברים על דעת ירון?

בני דריפוס: אני לא מבין.

בני דריפוס: ירון מעוניין?

שלי יחימוביץ': אפשר להציע לו.

נחמן שי: בני, אני אגיד לך למה אני חרד.

נחמן שי: אני גם הייתי עובד מדינה וגם הייתי עובד ברשות וכן הלאה, אני חרד שאנחנו שוחקים את הדרג הבכיר של השירות הציבורי במדינת ישראל.

נחמן שי: ירון, ואחרים כמוהו, לא מוכרחים לעבוד במינהל מקרקעי ישראל, הוא ירוויח, אם הוא ירצה עכשיו לצאת החוצה, המון כסף, תאמין לי, הוא ישכח שהוא הרוויח פעם 20, 30, או 40,000 שקל, ייקחו אותו יזמים, והעיניים שלו יסרקו מסביב והוא יפשיר קרקעות, תאמין לי, תוך חמש שנים הוא לא יאמין שהוא היה---

בני דריפוס: מה השאלה?

נחמן שי: הפחד שלי שאנחנו אומרים לאנשים, אל תעבדו בשירות המדינה יותר, המדינה בוגדת בכם ברגע המכריע.

שלי יחימוביץ': יש כאן עוד פחדים בסיפור הזה.

שלי יחימוביץ': יש כאן פחדים רבים בסיפור הזה.

כרמל שאמה-הכהן: אנחנו הולכים להצביע על משהו קונקרטי?

נחמן שי: מה המסר שאנחנו מוציאים החוצה?

כרמל שאמה-הכהן: אם אנחנו נמשיך להסתובב ככה סביב ההשערות ו---

שלי יחימוביץ': כל מה ששמעתי כאן מאוד מדאיג אותי.

שלי יחימוביץ': באמת, אני לא רוצה לפגוע בך, אבל שמעתי משהו מאוד מאוד אמורפי, כללי, אוסף של שמועות, השערות, שום דבר קונקרטי, לא הבנתי למה ירון ביבי מצא את דרכו החוצה.

שלי יחימוביץ': באמת לא הבנתי ויש לי תחושה מאוד עזה שיש מועמד אחר, אולי, שחושבים עליו כעל המועמד שהוא טוב לשר ומשרת יותר את האינטרסים שלו, אולי צריך להיפטר בכל מקרה ממי שעומד בראש המערכת, כי הוא נתפס כאבן נגף, יש לו כללים, יש לו נורמות, הוא עומד בפרץ כשקורים דברים שהם לא טובים בעיניו.

שלי יחימוביץ': יכול להיות שמחכים למישהו אחר, יותר נוח.

בני דריפוס: התחושה שלי שבאת מודאגת, לא בעקבות מה ששמעת.

שלי יחימוביץ': לא הפגת את דאגותיי בכלל.

בני דריפוס: גם לא נראה לי שאפשר.

בני דריפוס: אני יכול להבטיח שהשר יפעל, שיש ועדה שקמה, מחר היא תתחיל לראיין מועמדים, לשר אין מועמד, אני אומר את זה.

נחמן שי: פרסמתם מודעה?

בני דריפוס: מחר זה יפורסם.

בני דריפוס: הוקמה ועדה, ראש הממשלה מינה ועדה.

נחמן שי: מי יישב בוועדת האיתור?

בני דריפוס: אייל גבאי, אודי ניסן ומרדכי מרדכי.

נחמן שי: שנשאר עוד כמה שבועות.

נחמן שי: אלה יהיו השבועות הכי ארוכים של חייו.

כרמל שאמה-הכהן: גם לאודי ניסן נשארו כמה שבועות.

נחמן שי: נכון, כולם בדרך הביתה.

כרמל שאמה-הכהן: דם חדש.

נחמן שי: דם חדש?

נחמן שי: הם לא הספיקו לתת דם בכלל.

כרמל שאמה-הכהן: למה?

כרמל שאמה-הכהן: אייל גבאי הספיק הרבה.

נחמן שי: שנתיים.

שלי יחימוביץ': אולי נשמע את הוועד?

ביטון: אנחנו רק משקיפים.

גיל אייזנשטיין-קנה: לא, אנחנו לא משקיפים, בעניין הזה אנחנו לא היינו מול השר.

שלי יחימוביץ': קודם כל אני מאוד שמחה שבאתם, אבל למה באתם?

גיל אייזנשטיין-קנה: היו שני חלקים לדיון.

גיל אייזנשטיין-קנה: היה הנושא של יישום הרפורמה במינהל מקרקעי ישראל, זה החלק שכן...

שלי יחימוביץ': אז אולי ננצל את ההזדמנות ונשמע אותם קצת?

נחמן שי: אתם מוכנים לדבר קצת?

שלי יחימוביץ': על יישום הרפורמה במינהל מקרקעי ישראל.

נחמן שי: נשמע אתכם.

נחמן שי: אני חושב שהוועד והעובדים היו מאוד קרובים ללבנו בשלב הראשון.

נחמן שי: זה מאוד מעניין.

כרמל שאמה-הכהן: כן, בבקשה.

גיל אייזנשטיין-קנה: עבדנו עם ירון כברת דרך ובאמת היו לנו שנתיים מאוד מאוד קשות, משום שהמינהל לא נהיה בעייתי בשנתיים.

גיל אייזנשטיין-קנה: מדובר בארגון שהיה אתנן פוליטי בכל מערכת בחירות וכל פעם שר לקח לארבע שנים והעביר למשרד אחר, וזו מדיניות ממשלתית שפשוט הזניחה את הארגון הזה והביאה אותו לאיפה שהביאה אותו.

שלי יחימוביץ': השתמשה בו, לא רק הזניחה אותו.

גיל אייזנשטיין-קנה: כשהיה צריך וגם עכשיו, יש מאמץ רב והעובדים עובדים קשה, עם כל סימני השאלה באוויר, כי אל תשכחו שרוצים לשלוח עובדים הביתה.

גיל אייזנשטיין-קנה: עם כל סימני השאלה ועם כל תחושת אי הוודאות, שהיא לא פשוטה לנו, ולא אנחנו עיכבנו את ההסכם שנתיים, אנחנו הגענו לכל משא ומתן והיו חודשים שלא היה משא ומתן, שחיכינו ולא היה משא ומתן, אז עם כל זה אני חושבת שעמדנו בכל מיני יעדים.

שלי יחימוביץ': היישום של הרפורמה כבר חל, אתם מרגישים אותו באיזה שהוא אופן?

גיל אייזנשטיין-קנה: לא, כלום.

גיל אייזנשטיין-קנה: משום שהחקיקה לא התחילה ואין שום שינוי.

גיל אייזנשטיין-קנה: וגם זה לא יהיה מחר.

גיל אייזנשטיין-קנה: זה שיש חקיקה, הרפורמה תיקח זמן, כי לעשות שינוי ארגוני לא קורה מהיום למחר.

גיל אייזנשטיין-קנה: צריך להמתין לפרישה של עובדים, צריך לעשות שיבוץ מחדש, זה מערך עבודה חדש.

גיל אייזנשטיין-קנה: זה לא משהו שקורה ביום למחרת החקיקה.

נחמן שי: נכון.

נחמן שי: יש הרבה הוצאה החוצה של פעילויות של המינהל.

גיל אייזנשטיין-קנה: יש הוצאה החוצה של פעילויות של המינהל, גם בנושאים שפה דיבר עוזר השר, נושא התכנון למשל.

גיל אייזנשטיין-קנה: מבקשים שהיעדים יהיו כמות מסוימת של יחידות דיור, אבל למינהל אין שליטה על התכנון, רוצים להוציא את זה החוצה.

גיל אייזנשטיין-קנה: יש הסכם וזה מה שיש.

שלי יחימוביץ': שמעת את מסיבת העיתונאים של ראש הממשלה?

גיל אייזנשטיין-קנה: לא.

שלי יחימוביץ': יש לך מושג מה התכניות שנפרשו היום על ידי השר אומרות לגביכם, לגבי העובדים?

גיל אייזנשטיין-קנה: אני לא יודעת.

גיל אייזנשטיין-קנה: השר, לאורך השנים האחרונים, דיבר עלינו בצורה.

גיל אייזנשטיין-קנה: ..

גיל אייזנשטיין-קנה: תקף אותנו, כאילו אנחנו אלה ש...

גיל אייזנשטיין-קנה: היו אמירות של מקל וגזר וכל מיני דברים כאלה, שאני לא חושבת שהיינו זכאים לכך, משום שהעובדים באמת עבדו בשנתיים האחרונות, עבדו קשה, ואנחנו במחסור של כוח אדם, לא בעודף שמוציאים עובדים, אנחנו במחסור של כוח אדם, כרוני, כי אנחנו ארגון שמיובש כבר עשר שנים על ידי האוצר, הרפורמה הזאת מדוברת שנתיים, אבל השינוי הארגוני הזה הוא לפחות חמש שנים בתכנית ומרגע שנהיה שינוי ארגוני, אז גם הנציבות עצרה את כוח האדם ומגיע כוח אדם שהוא ממלאי מקום וסטודנטים.

גיל אייזנשטיין-קנה: כך אנחנו מתנהלים.

שלי יחימוביץ': כן, זו המשרה האופנתית עכשיו, משרת סטודנט.

גיל אייזנשטין-קנה: ועוסקים בדברים שהם ליבה, דברים שאנשים צריכים שתהיה להם מומחיות, שיהיה להם ידע, שלא יתחלפו כל שלושה-ארבעה חודשים או חמישה חודשים.

גיל אייזנשטין-קנה: אני מקווה שהשינוי הארגוני הזה באמת יוביל לזה.

גיל אייזנשטין-קנה: ואני מקווה שבאמת השר לא רק יידע לדרוש, אלא גם יידע לתת.

שלי יחימוביץ': מה זאת אומרת, הוא מתנהג אליכם לא יפה?

גיל אייזנשטיין-קנה: לא, הוא מדבר אלינו לא יפה.

גיל אייזנשטיין-קנה: לפחות באמצעי התקשורת.

גיל אייזנשטיין-קנה: אנחנו הפכנו לשעיר לעזאזל.

נחמן שי: ברור, זה קל מאוד.

שלי יחימוביץ': לכליא ברק, לשעיר לעזאזל.

גיל אייזנשטיין-קנה: מי זה המינהל?

גיל אייזנשטיין-קנה: אנחנו גוף שמקיים מדיניות, אנחנו המצאנו את המדיניות הזאת?

גיל אייזנשטיין-קנה: אנחנו עושים את כל מה...

גיל אייזנשטיין-קנה: תראו את כל החלטות המועצה, החלטות המועצה, אגב, מתקבלות בלי שמישהו בודק אם יש כוח אדם שמתאים לעשות את ההחלטות האלה.

גיל אייזנשטיין-קנה: זה בכלל לא חלק מהדיונים.

גיל אייזנשטיין-קנה: מתקבלת החלטה, יורדת לזה ואנחנו מבצעים אותה.

גיל אייזנשטיין-קנה: כל מה שיש, כל מה שאנחנו נדרשים, מבוצע, לאורך כל השנים.

גיל אייזנשטיין-קנה: אז אנחנו מקווים שיעריכו גם את עבודתנו, אנחנו באמת במצב לא פשוט.

גיל אייזנשטיין-קנה: חילופי יו"ר – היו"ר נחמן שי

נחמן שי: אני קודם כל רוצה, אני חושב שזה מקובל על שנינו, לשלוח מלת עידוד לעובדי מינהל מקרקעי ישראל ולהביע הערכה על מה שאתם עושים.

נחמן שי: אני חושב שיש הרבה חולשות למערכת הזאת, אתם לא החולשה של המערכת הזאת ואתם לא צריכים להיות הכתובת, או שעיר לעזאזל, כמו שאת הצבעת, של שרשרת המזון הזאת שלא מתפקדת.

נחמן שי: אז זה, אני חושב, מקובל על שנינו, שלי.

נחמן שי: לגבי העניין של מר ירון ביבי, לא קיבלנו.

נחמן שי: .. קיבלנו קצת מעוזר השר, מבני, כמה שהוא יכול לתת.

נחמן שי: השר איננו וירון איננו, אנחנו די לוקחים איתנו את הדברים שהבאנו---

שלי יחימוביץ': אנחנו לא קיבלנו שום תשובה מספקת.

שלי יחימוביץ': שום תשובה לשאלה מדוע הוסלל החוצה והתפוטר ירון ביבי.

שלי יחימוביץ': לא שמענו ולו מלת ביקורת אחת על התפקוד שלו, להיפך, ואנחנו נשארנו עם אותם סימני שאלה וחששות מאוד כבדים לגבי הסיבות האמיתיות שהניעו להדרכתו החוצה של ירון ביבי.

נחמן שי: אני אגיד לך משהו שלמדתי בחיי הקצרים, אוטוטו תגלו, כשתחליפו את בעל הבית, שהבעיה לא היתה בירון ביבי, וגם אם יבוא מישהו אחר שהוא ישדר יותר על הגל עם השר, זה לא יזוז.

שלי יחימוביץ': אולי הם ימצאו מישהו שממש יתאים להם.

נחמן שי: וזה לא יעבוד, כי יהיו עוד שומרי סף, לא נגמרו שומרי הסף, יהיו עוד שומרי סף בתוך המינהל.

בני דריפוס: זה לא מינוי של השר, לפי החוק.

נחמן שי: אני אומר לך, אני כבר ראיתי את זה.

נחמן שי: אבל אני חושב שנשאיר את השאלות האלה פתוחות, שלי, אין לי תשובה עליהן.

נחמן שי: את רוצה שננסח משהו?

נחמן שי: אני לא יודע מה אנחנו יכולים להוציא מפה.

נחמן שי: כל אחד מאיתנו השמיע את דבריו, הדיון הזה לא מיצה את עצמו, זה ברור, ואנחנו נשארים עם תחושה קשה מאוד על מה שקרה במינהל סביב ההתפטרות---

שלי יחימוביץ': וקוראים לראש הממשלה לממש את הדברים שהוא הוציא בהודעה לעיתונות להשתמש בכישורים של ירון ביבי ולמנות אותו ליועץ לענייני דיור בר השגה.

נחמן שי: למשל.

נחמן שי: אם הוא רוצה איש מקצוע לידו, ואני חושב שהוא יוכל ליהנות מכישוריו הטובים, כמו שהוא עשה עד עכשיו.

נחמן שי: את רוצה עוד משהו?

שלי יחימוביץ': הפרוטוקול הזה ידבר בעד עצמו.

נחמן שי: חברים, אני מודה לכם.